Þátttakendur um 90 manns, á fundinum **#hvadsvo #meeto** hugsuðu í lausnum og komu fram með 380 tillögur til að gera vinnustaði betri.

**Krafan er að vinna á góðum vinnustað.**

Allir vinnustaðir þurfa að skuldbinda sig að fara eftir lögum og reglugerðum. Sé þessu vel sinnt er mjög mikilvægt og gott starf hafið.

Tryggja skýra stefnu, verkferla og tileinka sér gott vinnulag. Ferlar og farvegir mála tengdum áreitni, ofbeldi, einelti eða öðrum þeim sem út af bregða þurfa að vera mjög skýrir á vinnustaðnum, vinnubrögðin gagnsæ og jafnræðismiðuð. Upplýsa þarf reglulega og fræða um hvaða skref er verið að taka hverju sinni í samræmi við aðgerðaáætlun.

Vera með það á hreinu hver er staðan í vinnustaðnum. Nota margbreytilegar aðferðir til að greina og rannsaka.

Setja menningu og uppbyggileg samskipti vinnustaða markvisst á dagskrá. Móta siðareglur og gera samskiptasamninga. Það þarf að vera skýrt hvers kyns hegðun er æskileg og hver er ekki liðin. Samstarfsaðilar og undirverktakar séu með í þessu, kynna fyrir þeim eftir hverju er unnið og hvað er æskilegt.

Taka eftir umhverfinu, hlusta bæði með eyrunum og öðrum skynfærum, bregðast við og hika ekki við að breyta ef hægt er að bæta vinnustaðinn.

Stjórnendur gegna lykilhlutverki í að allt ofangreint geti orðið að veruleika. Þau þurfa að ganga á undan með góðu fordæmi. Stjórnendur taki skýra afstöðu í orði og á borði, séu einbeittasta baráttufólkið fyrir góðum vinnustað. Stjórnendur leiði stefnu vinnustaðarins að uppbyggjandi menningu og stuðli að heilbriðum samskiptum. Þau virkji allt starsfólk með sér í þessa vinnu sem þarf að gerast á hverjum degi.

Þannig og ekki öðruvísi fáum við góðan vinnustað, það er vinna að eiga góðan vinnustað, en hún er þess virði.